Mór Város Önkormányzata Képviselő-testületének

8/2011. (III.4.) önkormányzati rendelete

a talajterhelési díjról

Mór Városi Önkormányzat Képviselő-testülete a környezetterhelési díjról szóló 2003. évi LXXXIX. törvény 26. § (4) bekezdésében kapott felhatalmazás alapján, a helyi önkormányzatokról szóló 1990. évi LXV. törvény 8. § (4) bekezdésében meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Közép-dunántúli Környezetvédelmi Természetvédelmi és Vízügyi Felügyelőség véleményének kikérésével a következőket rendeli el:

1. § A rendelet hatálya Mór város közcsatornával ellátott területeire terjed ki.

2. § A talajterhelési díjfizetési kötelezettség a környezetterhelési díjról szóló 2003. évi LXXXIX. törvény 11. § (1) bekezdése szerinti kibocsátót terheli.

3. § (1) Mérési lehetőség hiányában lakóingatlanok esetében a talajterhelési díj alapjául szolgáló átalány-vízmennyiség:

a) lakóépületek közös csapolóhelyekkel, lakásonkénti vízcsapok  
nélkül: 80 l/fő/nap,

b) lakóépületek lakásonkénti vízcsapokkal, vízöblítéses WC-vel vagy fürdőhelyiséggel: 120 l/fő/nap

c) lakóépületek lakásonkénti vízcsapokkal, vízvezetékkel, vízöblítéses WC-vel és fürdőszobával: 170 l/fő/nap

d) lakóépületek lakásonkénti vízcsapokkal, vízvezetékkel, vízöblítéses WC-vel, fürdőszobával, továbbá egyedi vízmelegítővel vagy központi  
melegvíz-ellátással: 220 l/fő/nap

e) gépkocsi mosás –vállalkozáson kívül: 600 l/gk./hó

f) háztáji – vállalkozáson kívüli – állatállomány itatása 500 kg élőtömegű állategyed vagy csoport esetében állatonként 40 l/db/nap

g) közkifolyókon fogyasztott víz 150 m-es körzeten belül lakó fogyasztók száma szerint 30 l/fő/nap

h) házikert locsolás – a beépítetlen ingatlanterület 50%-ának alapulvételével és csak május 1-től szeptember 30-ig terjedő időszakra 1 l/m2/nap

4. § A bevallást az e célra rendszeresített nyomtatványon kell az önkormányzati adóhatósághoz benyújtani és a díjat a 12080607-01023927-01000001 számú díjbeszedési számlára kell befizetni.

5. § (1) A kibocsátók azonosítása és bevallásuk ellenőrzése érdekében az önkormányzati adóhatóság kérésére adatszolgáltatást teljesít a közüzemi víz- és csatornaszolgáltató

a) a vízszolgáltatással ellátott, de a műszakilag rendelkezésre álló közcsatornára rá nem kötött ingatlanokról a csatorna üzembe helyezését követő 3. hónap végéig, az üzembe helyezés időpontját is megjelölve,

b) kibocsátónként az előző évben szolgáltatott, valamint az ivóvízvezeték meghibásodása következtében elszivárgott és a locsolási célú felhasználásra figyelembevett vízmennyiségről minden év február 15-ig,

c) a közcsatornára való új rákötésekről, illetve a vízszolgáltatás megszüntetéséről, a rákötés, illetve a megszüntetés időpontjának megjelölésével, az azt követő 30 napon belül,

6. § (1) A talajterhelési díjjal kapcsolatban az önkormányzati adóhatóság látja el a bevallások helyességének vizsgálatát, a számítási hibák, elírások javítását, a bevallásra kötelezettek hiánypótlásra való felhívását, a bevallások utólagos ellenőrzését, a befizetések elszámolását és a (2) bekezdésben foglaltakat.

(2) A talajterhelési díj fizetésére kötelezettekről, a fizetendő díj összegéről, befizetéséről és a 7. § szerinti mentességben részesülőkről az önkormányzati adóhatóság nyilvántartást vezet.

(3) Az 5. § alapján bekért és szolgáltatott adatokat az önkormányzati adóhatóság kizárólag a kibocsátók azonosítására és a bevallások ellenőrzésére használhatja fel.

7. § (1) Rászorultsági alapon mentesül a talajterhelési díj megfizetése alól az a magánszemély kibocsátó

a) aki, vagy akinek házastársa

aa) időskorúak járadékában vagy,

ab) rendszeres szociális segélyben vagy,

ad) bérpótló juttatásban

részesül.

b) aki, egyedül élő és betöltötte a 70. életévét.

(2) Mentes a díjfizetés alól a kibocsátó, ha az ingatlanon kizárólag kerti csapot üzemeltet.

(3) Mentes a díjfizetés alól az építkező telektulajdonos az épület használatbavételi engedély kiadásáig.

(4) Mentes a talajterhelési díj megfizetése alól az a kibocsátó aki a műszakilag rendelkezésre álló közcsatornára ráköt – a rákötés évében.

(5) 50 % kedvezményben részesül az a kibocsátó, aki a rendelkezésre álló közcsatornára csak házi átemelő kiépítése után tud rácsatlakozni.

8. § A környezetvédelmi alap felhasználásáról az éves költségvetési rendelet és az éves zárszámadás elfogadásával egyidejűleg kell rendelkezni.

9. § (1) Ez a rendelet 2011. március 7.-én lép hatályba.

(2) Hatályát veszti:

1. a talajterhelési díjjal összefüggő egyes kérdések helyi szabályozásáról szóló 28/2004. (VII.16.) önkormányzati rendelet,

2. a talajterhelési díjjal kapcsolatos helyi szabályozás módosításáról szóló 3/2005. (I.28.) önkormányzati rendelet.

Fenyves Péter Dornyi Sándor

polgármester jegyző